***Валске марто… Мон молян урокс…***

***Мон эштё зярс а содан***

***Кодамо карми улеме течи чись…***

***Косо сон ушодови, косо прядови…***

***Мезе од канды, кодат мельть-арсемат…***

***Ансяк, содан – уцяска мельга молян***

***Тень умок уш чарькодян…***

***Валске марто – мон молян урокс!***

Урок… Уроктонть сёрмадозь ламо книгат, статьят, диссертацият. Полавтовить цельтьне, полавтовить содержаниясь, совить эрямос од тонавтомань од средстват, технологият. Ансяк кодат реформат а ютавтневить, урокось знярс сехте паро тонавтомань формась.

Монь ули мелем ваномс тынк марто урок, «Мокшэрзянь легендатне, преданиятне, ёвкстнэ». Неень шкань вешематнень коряс эрьва урокось канды содамочинь панжома, конань тейсызь эйкакштнэ тонавтыцянть марто вейсэ. Ды ушодови те уроконть теманзо эйстэ, содамочинь актуализациясто. Эйкакштнэ проблемной ситуациясто сынсь мусызь уроконть теманзо. Ванозь уроксонть, теманть совавтомась ульнесь Тюштя артовксонть ды «Кода Тюштянь инязорокс кочкизь» преданиянть коряс. Тендеть мейле эйкакштне сынсь ёвтызь, мезде минь карматано кортнеме, кодамо уроконть темась.

Васенце легенданть ловномадо икеле ульнесь ютавтозь валонь важодема, мельс ледстязельть валтнэ, конатнень эйкакштнэ содасызь, конатнень ютызь седикелень уроктнестэ. Ды ваннынек од валтнэнь, конат вастовить легендасонть эйкакштнэнь туртов васенцеде.

Мейле минь ловнынек легенданть слайдонь коряс, эрьва валрисьментень кочказель артовкс, штобу седе парсте чарькодемс легендань смустенть. Легенданть ловномсто минь ваннынек мокшэрзянь артыцятнень картинат.

Зярдо легендась ловновсь, минь кортынек седее, што весе персонажтнэ легендасонть, конатнень артызь мокшэрзянь артыцятне невтезь мокшэрзянь авань оршамосо.

Мельс ледстинек оршамотнень пелькстнэнь лемест. Кортнинек эрьвадонть, кодамо сон мазый, зяро кедень вий эрявсь путомс штобу анокстамс оршамопелень эрьва пельксэнть.

Мейле ютавтозель аволь покш оймсема шка.

Седе тов минь ютавтынек мель содамс, кодат эште персонажт вастневить мокшэрзянь легендатнесэ, ёвкстнэсэ, преданиятнесэ. Тесэ ютавтозель групповой важодема. Эйкакштнэ группасо решасть ребустнэнь, муевкстнэнь мейле ваннынек слайдсо.

Эрьва муевксэсь: вирь-ава, ков-ава, ведь-ава, юрт-ава, баня-ава, мастор-ава, ульнесь невтезь мокшэрзянь артовкссо.

Урокстонть кортнинь эйкакштнэнь марто рузонь кельсэ, сень кисэ штобу кастомс сынст мелест седе ламо содамс мокшэрзянь легендатнеде, преданиятнеде, ёвкстнэде.

Тендет башка классонть теезель книгань выставка. Те выставкасонть эйкакштнэнень невтинь книгатнень, косто можна ловномс легендат, преданият, ёвкст. Нама, невтезель «Масторава эпосось».

Уроконть прядовомадо икеле, эйкакштнэнень максозель кевкстема: мезе од сайсть те урокстонть, мезе од кармасть содамо. Ютавтозель рефлексиясь: тусь мелезэст урокось, эзь туе.